इस गल्ला गी होए दे अज पंज म्हीने गेदे हे पर शीला नै उसदे कमरे अन्दर कदें झांकेआ तक्क बी नेसा। ए हा राखी दा इस घरा च पहला दिन। दूऐ दिन घरा च किछ नमीं तबदीली होन लगी पेई- परानियां कप्प-पलेटां ए मिथियै (अ)लमारी अन्दर बन्द करी दित्तीआं गेईआं जे ए डजैन(Design) पराना होई चुके दा ऐ, कमरे च पेदे गुलदस्ते जिन्दे च रोज ताजे फुल्ल सजदे हे उन्दी जगा मिट्टी दे गमलें लेई लैती, राखी आले कमरे अग्गें पेदे गुलाब दे फुल्लें आले गमलें इस करियै चकोई गे जे गुलाब ते बागें दी शोभा होन्दे न। उन्दी थाहर हून कैक्टस दे गमले हे। घरा दा पराना ते बुड्ढा नौकर बी सवेरे कुसै नमें ते दुऐ नौकरा च बदलोई जन्दा पर ए आखियै शीला ने उसी अपने तांई रक्खी लैता जे-इसी मेरे कोल रौहन देओ ए थुआड़ें कमरे अल्ल झांकी बी नईं मारग। जिस घर पैहलें इक चुप्पी जन छाई दी रौंहदी ही, बल्लें-बल्लें रेडियो दी उच्ची घनघोरा ने ते खुल्ले गड़ाकें ने मिटी जंदी गेदी ही। त्रकालां होन्दे गै राखी दे दोस्त ते स्हेलड़ीआं किट्ठे होई जन्दे हे।